3 หุ้น “อิเล็กทรอนิกส์” วิ่งคึกรับค่าเงินบาทอ่อนตัว ฟากโบรกฯแนะซื้อ DELTA ชี้กำไรปี 61 โต
3 หุ้น “อิเล็กทรอนิกส์” วิ่งคึกรับค่าเงินบาทอ่อนตัว ฟากโบรกฯแนะ "ซื้อ" DELTA เป้า 86 บาท ชี้กำไรปี 61 โตก้าวกระโดดหลังไม่มีค่าปรับด้านภาษี 
23 เม.ย. 2561

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส์ จำกัด (มหาชน) หรือ HANA ณ เวลา 10.11 น. อยู่ที่ระดับ 35.50 บาท เพิ่มขึ้น 0.75 บาท หรือ 2.16% สูงสุดที่ระดับ 35.75 บาท ต่ำสุดที่ระดับ 35 บาท มูลค่าการซื้อขาย 81.90 ล้านบาท
ขณะที่ราคาหุ้น บริษัท บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 10.11 น. อยู่ที่ระดับ 73.50 บาท เพิ่มขึ้น 0.75 บาท หรือ 1.03% สูงสุดที่ระดับ 73.75 บาท ต่ำสุดที่ระดับ 72.75 บาท มูลค่าการซื้อขาย 5.54 ล้านบาท
ด้านราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 10.11 น. อยู่ที่ระดับ 75.75 บาท เพิ่มขึ้น 1.75 บาท หรือ 2.36% สูงสุดที่ระดับ 76 บาท ต่ำสุดที่ระดับ 74.75 บาท มูลค่าการซื้อขาย 69.50 ล้านบาท
ด้านนักวิเคราะห์ บล.กสิกรไทย ระบุว่า ในวันนี้จะมีการรายงานตัวเลขการค้าตลาดคาดว่าการส่งออกจะขยายตัว 5.9% YoY และเกินดุลการค้า 660 ล้านเหรียญสหรัฐฯ หากออกมาไม่สูงไปกว่าที่ตลาดคาดเชื่อว่าบาทจะถูกขาย (Unwind) และเริ่มอ่อนค่ามากขึ้น โดยปัจจัยหลักที่ทำให้บาทแข็งค่ามาอย่างต่อเนื่องในช่วงที่ผ่านมา ทั้งการขยายตัวของการส่งออกและการเกินดุลการค้านั้นคาดว่าจะลดอิทธิพลลง ซึ่งจะส่งผลให้บาทอ่อนค่าในระยะถัดไป เป็นบวกต่อกลุ่มส่งออกโดยเฉพาะชิ้นส่วนอิเล็กทรอนิกส์อย่าง DELTA, KCE
ด้านนักวิเคราะห์ บล.ดีบีเอสฯ ระบุว่า แนะนำ “ซื้อ” DELTA ในราคา 86 บาท โดยคาดกำไรปี 61 จะเติบโตได้ก้าวกระโดด เพราะไม่มีค่าปรับด้านภาษีอีกแล้ว เนื่องจากปี 60 มีการบันทึกค่าใช้จ่ายภาษีย้อนหลังให้กับกรมสรรพากร 1.3 พันล้านบาท แม้ว่าส่วนหนึ่งจะได้รับการชดเชยด้วยกำไรจากขายเงินลงทุน 425 ล้านบาท แต่ก็ไม่เพียงพอ สำหรับปี 61 ผู้บริหารประเมินว่ารายได้จะเติบโต 10% โดยที่ขยายตัวดี คือ ชิ้นส่วนอิเลคทรอนิกส์ที่ใช้ในกลุ่มรถยนต์ไฟฟ้า (EV) ซึ่งเป็นไปตามความต้องการซื้อรถไฟฟ้าที่เพิ่มขึ้นต่อเนื่อง โดยเฉพาะในโซนยุโรปที่รัฐบาลสนับสนุนอย่างมาก นอกจากนั้น EV Charger ก็เติบโตดี